Spaanse lemoene gaan vir skoner water sorg
JY LEES NOU Spaanse lemoene gaan vir skoner water sorg
Seville-lemoene word tipies vir marmelade gebruik. Foto: ANNUAL, WIKIMEDIA COMMONS.
Die Spaanse stad Sevilla gaan die vrugte van die sowat 48 000 lemoenbome langs sy strate inspan om krag op te wek.
'n Gidsprojek is deur die munisipale watermaatskappy Emasesa van stapel gestuur, het die Britse koerant The Guardian onlangs berig.
Sowat 35 ton van die vrugte wat elke seisoen van die bome val, gaan gebruik word om metaan op te wek in 'n bestaande biobrandstofaanleg. Dit verskaf krag aan een van die stad se watersuiweringsaanlegte.
Uiteindelik word beoog om die groter elektrisiteitsvoorsieningstelsel van die stad met die krag te voorsien wat sodoende opgewek word. Na raming kan sowat 73 000 huise van krag voorsien word indien al die lemoene in die stad vir biobrandstof gebruik word.
Die lemoene wat die bome dra, is taamlik bitter en word nie juis net so geëet nie. Sowat 200 mense word in diens geneem om dit gereeld in die strate op te tel, waarna die vrugte op plaaslike vullishope gestort word.